Eienaar van hondeherberg aangekla van dieremishandeling | Maroela Media
Een van die diere wat glo erg verwaarloos is by'n hondeherberg in Bloemfontein. (Foto: Facebook)
Tien honde is dié week uit 'n hondeherberg in Bloemfontein verwyder nadat die dierebeskermingsvereniging (DBV) op die erg verwaarloosde diere afgekom het.
Van dié honde was so verwaarloos en uitgeteer dat hulle uitgesit moes word. Die eienaar van die herberg word nou aangekla van dieremishandeling.
"Die DBV het gereageer op 'n anonieme wenk dat honde in baie slegte toestande by 'n hondeherberg aangehou word," sê die organisasie in 'n plasing op hul Facebook-blad.
"Met ons aankoms op die perseel het ons gesien dat die hokke vuil en vol ontlasting was, die honde het nie water gehad nie en dit was baie koud en donker in die gebou waar hulle aangehou is," sê inspekteur Duán Matthee van die Bloemfonteinse DBV.
"Ons het op 'n Napolitaanse mastiff afgekom wat op die vloer gelê het en gesien dat hy skaars op sy agterbene kan staan. Die eienaar het aan ons gesê die hond is baie aggressief en dat nie een van die werkers naby hom kan kom nie," sê Matthee. Die DBV het 'n waarskuwing aan die eienaar uitgereik en gesê van die diere benodig dringend mediese aandag en dat sy die hokke moet skoonmaak. "Toe ons het die volgende weer by die huis opdaag, was daar geen verbetering in hul omstandighede nie en ons het begin om van die diere te verwyder. Ons moes die mastiff na die voertuig dra aangesien hy skaars 'n meter ver kon loop," sê Matthee.
Volgens die eienaar betaal ander mense haar om na die honde om te sien, maar die DBV sê dit is duidelik dat die honde nie eers behoorlik gevoer word nie. "Van die honde het pasta opgegooi. 'n Veearts kon bevestig dat een van die honde kanker gehad het en die ander een 'n mantelvliesbreuk. Hierdie diere het ontsettend gely," sê Matthee.
Vier van die honde, insluitend die mastiff, moes uitgesit word omdat hul mediese toestand onbehandelbaar was. Die DBV het ook hoenders en 'n paar duiwe van die erf verwyder.
Die DBV het lede van die publiek aangemoedig om wanneer hulle 'n hondeherberg vir hul diere kies, seker te maak die plek voldoen aan die basiese standaarde en dat hul diere behoorlik versorg sal word.
Bloemfontein Dierebeskermingsvereniging dieremishandeling
Wat gaan in Bloemfontein aan rakende diere? Dis nou die hoeveelste keer wat dieremishandeling daar plaasvind!!!! Sies man en dis skandelik, my hart is so seer as ek sulke dinge hoor en sien
@ DBV. Hoekom sien dinge is haglik, die persoon waarsku en eers 'n paar weke later weer gaan kyk…..liewe hemel mense dit kan mos nie so werk nie! Hoe moes die arme diere nie gely het in die paar weke nie en dit was juis so koud?
Sluit toe – Maroela wat het geword van daai vrou van die ANC wat haar diere ook so mishandel het ? Hoor NOU net mooi niks meer van daai saak nie.
En ek huil oor 'n hamster wat moet uitgesit word! Ek kan nie verstaan hoe mense onskuldige diere so kan mishandel en dink hulle gaan wegkom nie. Bitter jammer vir die diere wat so moes ly.